2004 Rhif 3093 (Cy.267)
LLYWODRAETH LEOL, CYMRU
Rheoliadau Trefniadau Gweithrediaeth Awdurdodau Lleol (Swyddogaethau a Chyfrifoldebau) (Diwygio) (Cymru) 2004
Wedi'u gwneud 23 Tachwedd 2004
Yn dod i rym 24 Tachwedd 2004

Mae Cynulliad Cenedlaethol Cymru yn gwneud y rheoliadau canlynol drwy arfer y pwerau a roddwyd iddo gan adrannau 13, 105 a 106 o Ddeddf Llywodraeth Leol 2000.
2000 p.22.

1 Enwi, cychwyn a chymhwyso
1 Enw'r Rheoliadau hyn yw Rheoliadau Trefniadau Gweithrediaeth Awdurdodau Lleol (Swyddogaethau a Chyfrifoldebau) (Diwygio) (Cymru) 2004 a deuant i rym ar 24 Tachwedd 2004.
2 Mae'r Rheoliadau yn gymwys i Gymru yn unig.

2 Diwygio Rheoliadau
Diwygir Rheoliadau Trefniadau Gweithrediaeth Awdurdodau Lleol (Swyddogaethau a Chyfrifoldebau) (Diwygio) (Cymru) 2001 fel a ganlyn —
(a) yn rheoliad 2(2)(a)(ii), ar y diwedd yn lle “a” rhodder “neu”;
(b) yn is-baragraff (9)(a) o reoliad 4 mewnosoder ar y dechrau —

“yn ddarostyngedig i'r darpariaethau ynglŷn â chyfrifo sylfaen y dreth gyngor ym mharagraff 22 o Atodlen 2”

;
(c) yn Atodlen 1 (Swyddogaethau nad ydynt i fod yn gyfrifoldeb i weithrediaeth awdurdod) yn unol â Rhan 1 o'r Atodlen i'r Rheoliadau hyn;
(ch) yn Atodlen 2 (Swyddogaethau a all fod yn gyfrifoldeb i weithrediaeth awdurdod (ond nad oes angen iddynt fod felly) yn unol â Rhan 2 o'r Atodlen i'r Rheoliadau hyn;
(d) yn Atodlen 3 (Swyddogaethau nad ydynt i fod yn gyfrifoldeb i weithrediaeth awdurdod yn unig) yn unol â Rhan 3 o'r Atodlen i'r Rheoliadau hyn.
O.S. 2001/2291 (Cy.179) fel y'i diwygiwyd gan Reoliadau Trefniadau Gweithrediaeth Awdurdodau Lleol (Swyddogaethau a Chyfrifoldebau) (Diwygio) (Cymru) 2002 O.S. 2002/783 (Cy. 84) a Rheoliadau Trefniadau Gweithrediaeth Awdurdodau Lleol (Swyddogaethau a Chyfrifoldebau) (Diwygio) (Cymru) 2003 O.S. 2003/153 (Cy.23).
Llofnodwyd ar ran y Cynulliad Cenedlaethol Cymru o dan adran 66(1) o Ddeddf Llywodraeth Cymru 1998.
1998 p.38.
D. Elis-Thomas Llywydd y Cynulliad Cenedlaethol 23 Tachwedd 2004
ATODLEN 1
Rheoliad 2

RHAN 1 Diwygiadau i Atodlen 1
1 Yn Rhan B mewnosoder ar ôl paragraff 66:
Y Swyddogaeth	Darpariaeth mewn Deddf neu Offeryn Statudol
67 Swyddogaethau mewn perthynas â sefydlu Pwyllgor Trwyddedu.	Adran 6 o Ddeddf Trwyddedu 2003 (p.17).
2 Yn Rhan I:
(1) dileer paragraffau 18, 19; a
(2) mewnosoder ar ôl paragraff 17:
Swyddogaethau	Darpariaeth mewn Deddf neu Offeryn Statudol
18 Y pwerau mewn perthynas â chofrestru gweithredwyr achub cerbydau modur.	Rhan 1 o Ddeddf Cerbydau (Troseddau) 2001 (p.3).
19 Y pŵer i benodi swyddogion at ddibenion penodol (penodi “priod swyddogion”).	Adran 270(3) o Ddeddf Llywodraeth Leol 1972.
20 Y ddyletswydd i ddynodi swyddog yn bennaeth gwasanaeth taledig yr awdurdod, ac i ddarparu staff etc.	Adran 4(1) o Ddeddf Llywodraeth Leol a Thai 1989 (p.42).
21 Y ddyletswydd i ddynodi swyddog yn swyddog monitro, ac i ddarparu staff, etc.	Adran 5(1) o Ddeddf Llywodraeth Leol a Thai 1989.
22 Y ddyletswydd i benderfynu terfyn benthyca fforddadwy.	Adran 3 o Ddeddf Llywodraeth Leol 2003 (p.22).
23 Cymeradwyo strategaeth fuddsoddi flynyddol yn unol â chanllawiau.	Adran 15 o Ddeddf Llywodraeth Leol 2003.
24 Y ddyletswydd i wneud trefniadau ar gyfer gweinyddu materion ariannol yn briodol.	Adran 151 o Ddeddf Llywodraeth Leol 1972 (p.11).

RHAN 2 Diwygiadau i Atodlen 2
Ar y diwedd, ychwaneger:

“22 Swyddogaethau ynglŷn â chyfrifo sylfaen y dreth gyngor yn unol ag unrhyw un o'r canlynol —
(a) penderfynu swm ar gyfer eitem T yn adran 33(1) a 44(1) o Ddeddf Cyllid Llywodraeth Leol 1992;
(b) penderfynu swm ar gyfer eitem TP yn adrannau 34(3), 45(3), 48(3) a 48(4) o Ddeddf Cyllid Llywodraeth Leol 1992;
(c) penderfynu swm y mae ei angen i benderfynu swm ar gyfer yr eitem a grybwyllwyd ym mharagraff (a) neu (b) uchod.
23 Swyddogaethau trwyddedu yn unol â Rhan 2 o Ddeddf Trwyddedu 2003 ac eithrio adran 6.”

RHAN 3 Diwygiadau i Atodlen 3
1 Yng ngholofn (2) o'r paragraff ynglŷn â'r Cynllun Trafnidiaeth Lleol dileer “92” a mewnosoder “108”.
2 Dileer y cofnod ynglŷn â'r Cynllun Gwasanaeth Gorfodi Cyfraith Bwyd.
3 Ar y diwedd, ychwaneger:
(1) Cynlluniau a Strategaethau	(2) Cyfeirnod
Y pwerau i gymeradwyo Cynlluniau Strategol Partneriaeth Pobl Ifanc a Phartneriaeth Fframwaith Plant a Phobl Ifanc.	Adrannau 123, 124 a 125 o Ddeddf Dysgu a Medrau 2000.

(Nid yw'r nodyn hwn yn rhan o'r Rheoliadau)
Mae Rhan II o Ddeddf Llywodraeth Leol 2000 yn darparu i swyddogaethau awdurdod lleol gael eu cyflawni gan weithrediaeth i'r awdurdod (y mae rhaid iddi fod ar un o'r ffurfiau a bennir yn adran 11(2) i (5) o'r Ddeddf) onid yw'r swyddogaethau hynny i fod yn gyfrifoldeb i weithrediaeth yr awdurdod.
Gwnaeth Cynulliad Cenedlaethol Cymru Reoliadau Trefniadau Gweithrediaeth Awdurdodau Lleol (Swyddogaethau a Chyfrifoldebau) (Cymru) 2001 (“Rheoliadau 2001”) a bennodd swyddogaethau nad ydynt i fod yn gyfrifoldeb i weithrediaeth awdurdod neu sydd i fod yn gyfrifoldeb i weithrediaeth o'r fath i raddau cyfyngedig yn unig neu o dan amgylchiadau penodedig yn unig. Mae'r Rheoliadau hyn (yn rheoliad 2) yn gwneud newidiadau i Reoliadau 2001 yn Atodlen 1 drwy ychwanegu at restr y swyddogaethau nad ydynt i fod yn gyfrifoldeb i weithrediaeth awdurdod, drwy ychwanegu at y rhestr o swyddogaethau yn Atodlen 2 a all fod yn gyfrifoldeb i weithrediaeth awdurdod (ond nad oes angen iddynt fod felly) a thrwy ddiwygio Atodlen 3 drwy ychwanegu at swyddogaethau nad ydynt i fod yn gyfrifoldeb i weithrediaeth awdurdod yn unig.